Suuret markkinaosuudet ja korkea keskittymisaste suppeilla markkinoilla eivät kuitenkaan osoita markkinavoimaa, joka sallisi uuden yksikön estää olennaisesti tehokasta kilpailua sisämarkkinoilla, kun asianomaiset markkinaosuudet heilahtelevat merkittävästi ja ovat huomattavan epävakaita. Suuret markkinaosuudet eivät myöskään väistämättä osoita määräävää markkina-asemaa eivätkä näin ollen pysyvää haittaa kilpailulle, kun kyseessä on uusi ala, joka laajenee jatkuvasti ja jota luonnehtivat lyhyet innovaatiosyklit ja jolla suuret markkinaosuudet voivat osoittautua katoavaisiksi. Kun kyseessä on erityisesti internetvälitteisten viestintäpalvelujen ja -ohjelmistojen ala, markkinaosuuksien voimakkaan keskittymisen merkitystä voi heikentää se, että huomattava määrä käyttäjistä odottaa asianomaisten viestintäpalvelujen yhteentoimivuutta ja maksuttomuutta.

Kun on kyse sen arvioimisesta, soveltuuko yrityskeskittymä sisämarkkinoille, 50 prosentin ja sen ylittävät markkinaosuudet voivat olla pätevä todiste määräävän markkina-aseman olemassaolosta, sikäli kuin markkinat, joihin kyseisillä osuuksilla viitataan, on määritelty ennakolta.

Kun on kyse konglomeraattivaikutuksia aiheuttavista keskittymistä, ei-horisontaalisten sulautumien arvioinnista yrityskeskittymien valvonnasta annetun neuvoston asetuksen nojalla annettujen suuntaviivojen 11 ja 92 kohdasta ilmenee, että tämäntyyppinen keskittymä ei koske kilpailevia yrityksiä, joten tällaiset keskittymät ovat vähemmän taipuvaisia aiheuttamaan kilpailuongelmia kuin horisontaaliset keskittymät. Ne voivat myös mahdollistaa sen, että asianomaiset osapuolet saavat tehokkuusetuja.

Konglomeraattivaikutuksia aiheuttavat keskittymät voivat kuitenkin aiheuttaa kilpailuongelmia muun muassa, kun keskittymä mahdollistaa sen, että uusi yksikkö soveltaa markkinat sulkevaa strategiaa. Tällainen markkinoiden sulkeminen saattaa tapahtua, jos tuotteiden yhdistäminen toisiinsa liittyvillä markkinoilla antaa sulautuvalle yritykselle valmiuden ja kannustimen hyödyntää joillakin markkinoilla saavutettua vahvaa markkina-asemaa kilpailun estämiseksi muilla markkinoilla. Tämän vaikutuksen muilla markkinoilla on oltava ennakoitavissa verrattain pian, jotta keskittymä aiheuttaisi yrityskeskittymien valvonnasta annetun asetuksen N:o 139/2004 mukaisia kilpailuongelmia.

Kun on kyse tällaisia konglomeraattivaikutuksia koskevista todisteista, komission esittämien todisteiden laatu on erityisen tärkeä kilpailun estymisen osoittamiseksi. Konglomeraattityyppisen yrityskeskittymän arviointi perustuu nimittäin tulevaisuuteen suuntautuvaan tutkimukseen, jossa yhtäältä tulevaisuuteen ulottuvan ajanjakson huomioon ottaminen ja toisaalta vipuvaikutus, joka on edellytyksenä sille, että tehokkaalle kilpailulle syntyy olennainen este, merkitsevät sitä, että syy–seuraus-ketjut ovat vaikeasti havaittavissa, epävarmoja ja vaikeasti osoitettavissa. Komissio voi julistaa keskittymän sisämarkkinoille soveltumattomaksi vain, jos kilpailun olennainen estyminen on keskittymän suora ja välitön seuraus. Tällaista kilpailun estymistä, joka perustuu sulautuvan yksikön tuleviin päätöksiin, voidaan pitää keskittymän suorana ja välittömänä seurauksena, jos tämän tulevaisuudessa tapahtuvan käyttäytymisen mahdollistaa ja tekee taloudellisesti kannattavaksi keskittymän aiheuttama markkinoiden ominaispiirteiden ja rakenteen muuttuminen.

Kun on kyse kahden yrityksen, jotka tarjoavat yksityisviestinnän ja liikeviestinnän palveluja ja ohjelmistoja internetin välityksellä, välisestä keskittymästä, uuden yksikön kykyä sulkea markkinat varmistamalla kyseisten yritysten ohjelmistojen etuoikeutettu yhteentoimivuus on arvioitava muun muassa sulkemisen toteuttamisen edellyttämän teknisen innovaatiotyön ja markkinoinnin keston mukaan. Jos markkinat sulkeva vaikutus riippuu tietyistä tulevista ja spekulatiivisista tekijöistä, se on liian epävarma, jotta sen voitaisiin katsoa olevan keskittymän suora ja välitön seuraus. Lisäksi vaikka tätä negatiivista vaikutusta voitaisiin pitää keskittymän seurauksena, on myös osoitettava uuden yksikön kaupallinen kannustin soveltaa markkinat sulkevaa strategiaa, riittävä markkinavoima tällaisen strategian soveltamiseksi sekä kilpailevien yritysten kyvyttömyys vastustaa markkinoiden sulkemista.

(ks. 115–135 kohta)